Man (80) wreed met messe op plaas aangevalArgieffoto Chris du Plooy (80) van Paul Roux in die Vrystaat is Maandagoggend wreed op sy plaas aangeval. Ao. Lorraine Earle, woordvoerder van die polisie, het aan Maroela Media gesê die voorval het omstreeks 04:00 op die plaas Rexford plaasgevind. “Die man is deur twee aanvallers oorval terwyl hy besig was om te slaap; hulle het wapens en geld geëis,” het Earle gesê. Die aanvallers het Du Plooy met messe aangerand. “Die aanvallers het hom van kamer na kamer geneem terwyl hulle die huis geplunder het. ’n Haelgeweer, rewolwer en ’n selfoon is tydens die voorval gesteel.” Die verdagtes het daarna vir Du Plooy aan die bed vasgemaak en van die toneel gevlug. “Dit wil voorkom of die slagoffer gedisoriënteerd was en na die pad geloop het waar ’n verbyganger hom opgetel het en na die Paul Roux-polisiestasie geneem het,” het Earle gesê. ŉ Ambulans is ontbied en Du Plooy is na ŉ hospitaal in Bethlehem geneem vir mediese behandeling. Hy het onder meer steekwonde aan sy nek en bors gehad en was volgens Earle ernstig beseer. ŉ Saak van huisroof word in die stadium ondersoek, maar nog aanklagte kan later bygevoeg word. Niemand is nog in hegtenis geneem nie.